ایک شرن دھرم

**ایک شرن دھرم** (لفظی معنی: ) ویشنو مت کا ایک فرقہ ہے، پندرھویں اور سولھویں صدی عیسوی میں بھارت کی ریاست آسام میں شری منت شنکردیو نے اس کی تبلیغ کی۔ اس نظریے نے ویدک رسومات پر حد سے زیادہ توجہ کو کم کیا اور اپنی تمام تر توجہ کرشن کی عقیدت (بھکتی) پر مرکوز کر دی، جس کا اظہار اجتماعی سماعت () اور بھگوان کے نام و اعمال کو گیتوں () کی صورت میں کیا جاتا ہے۔

اس سادہ اور سہل عقیدے نے اپنی مساوات پسند فطرت کے باعث ہندو اور غیر ہندو، دونوں آبادیوں کو اپنی جانب متوجہ کیا۔ نو وارد افراد کو اس عقیدے میں ایک مخصوص تقریب کے ذریعے شامل کیا جاتا ہے جسے  (لفظی معنی: پناہ لینا) کہا جاتا ہے۔ یہ تقریب عموماً  کی زیرِ نگرانی منعقد ہوتی ہے، جو ستر نامی خانقاہی اداروں کے سربراہ ہوتے ہیں اور جن کا روحانی سلسلہ عموماً شنکردیو سے ملتا ہے۔ تاہم بعض سترادھیکار (بالخصوص برہما سنگھٹی سے تعلق رکھنے والے) ابتدائی دور کے کچھ اختلافات کی بنا پر شنکردیو سے اپنے روحانی سلسلے کے انتساب کو مسترد کرتے ہیں۔ عصرِ حاضر کے کچھ اصلاحی ادارے  سے باہر بھی  کی تقریبات منعقد کرتے ہیں۔  کی ترویج کرنے والے ان اداروں، یعنی ستر (خانقاہوں) اور دیہاتی نام گھروں (عبادت گاہوں) نے آسام کی سماجی ساخت کے ارتقا پر گہرے اثرات مرتب کیے ہیں۔ اس تحریک کے بطن سے جنم لینے والی تخلیقات نے ادب، موسیقی (بور گیت یا آسمانی نغمے)، تھیٹر (انکیا ناٹ) اور رقص (ستریہ رقص) کی نئی اصناف کو جلا بخشی۔

اس فرقے کے مقدس مذہبی متون میں  شامل ہے، جو شری منت شنکردیو اور ایک شرن دبستان کے دیگر ابتدائی ارکان نے سنسکرت کی بھاگوت پران سے اخذ کر کے مرتب کیا تھا۔ اس کتاب کے ساتھ اجتماعی گائیکی کے لیے نغموں کی دو کتابیں بھی نہایت اہم ہیں: ایک شنکردیو کی تحریر کردہ کیرتن گھوشا اور دوسری مادھو دیو کی تصنیف نام گھوشا۔ یہ تمام کتابیں آسامی زبان میں لکھی گئی ہیں۔

اس مسلک کو  بھی کہا جاتا ہے کیونکہ اس کی بنیاد  (سنسکرت میں مہا یعنی عظیم اور پرش یعنی ہستی) کی پرستش پر ہے جو بھاگوت میں اعلیٰ ترین روحانی شخصیت کا لقب ہے۔ اس کے ماننے والوں کو اکثر  یا  کہا جاتا ہے۔ گذرتے زمانہ کے ساتھ  کا لقب ثانوی طور پر ان کے عظیم معلمین یعنی شنکردیو اور مادھو دیو کے لیے بھی استعمال ہونے لگا۔ ہندوؤں کے ذات پات کے روایتی نظام (ورن) سے عدم وابستگی اور ویدک کرم (رسومات) سے بیزاری اس فرقے کی نمایاں خصوصیات ہیں۔ اگرچہ اسے ہندوستان گیر  کا حصہ سمجھا جاتا ہے، تاہم دیگر ویشنو مکاتب فکر کے برعکس یہاں کرشن کے ساتھ رادھا کی پوجا نہیں کی جاتی۔ اس فرقے کی پہچان عبادت کی  شکل (یعنی غلامانہ نیاز مندی) ہے۔ تاریخی طور پر یہ مسلک ذات پات کی تفریق کے خلاف، بالخصوص ہندومت کے دیگر فرقوں (جیسے شکتی مت) میں رائج جانوروں کی قربانی کا مخالف رہا ہے۔ اپنی مساوات پسندی کی بنا پر اس نے برہمنی ہندومت کی سخت مزاحمت کی اور تمام ذاتوں، نسلوں اور مذاہب (حتیٰ کہ اسلام) سے تعلق رکھنے والے افراد کو اپنے حلقہ میں داخل کیا۔

## عبادت معبود اور تصور نجات

ایک شرن مذہب کے بانی معلمین اور مابعد کے قائدین کی تمام تر توجہ بنیادی طور پر "بھکتی" (عقیدت و محبت) کی مذہبی مشق پر مرکوز رہی اور فلسفیانہ موشگافیوں کی باقاعدہ اور منظم وضاحت سے احتراز برتتے رہے۔ تاہم شنکردیو اور مادھو دیو کی ضخیم تصانیف میں بکھرے ہوئے حوالے اس حقیقت کی غمازی کرتے ہیں کہ ان کے الہیاتی نظریات کی جڑیں بھاگوت پران میں پیوست ہیں، جس پر شری دھر سوامی کی تفسیر "بھاوارتھ دیپیکا" کے توسط سے ادویت ویدانت کا گہرا اثر جھلکتا ہے۔ اس کے باوجود شنکردیو نے ان متون کی جو تعبیر و تشریح کی ہے وہ بیک وقت "اچھوتی اور جدید" تسلیم کی گئی۔ محققین کا خیال ہے کہ ان متون کی لفظ بہ لفظ پیروی نہیں کی گئی، بلکہ تحریروں میں جا بجا انحراف نظر آتا ہے، خصوصاً ان مقامات پر جہاں اصل فلسفیانہ مواد "ایک شرن دھرم" کے مرکزی نصب العین یعنی "بھکتی" کے تصور سے متصادم ہے۔

### فطرت الہی
اگرچہ ایک شرن دھرم غیر شخصی معبود (نرگن برہم) کا اعتراف کرتا ہے، تاہم یہ "ذاتِ شخصی" (سگن برہم) کو لائق عبادت قرار دیتا ہے، جس کی جلوہ گری اس فرقے کو بھاگوت پران کے نارائن میں نظر آتی ہے۔ وہ واحد وصف جو شخصی ہستی کو غیر شخصی ہستی سے ممیز کرتا ہے، "فعلِ تخلیق" ہے، جس کی مدد سے نارائن نے بساطِ ہستی بچھائی۔ گوڑیہ ویشنو مت کے برخلاف یہ دھرم برہم، پرماتما اور بھگوت کے مابین کسی ثنویت یا فرق کا قائل نہیں ہے، بلکہ "ایک شرن" کے نزدیک یہ واحد حقیقتِ کبریٰ کے مختلف القاب و علامات ہیں۔

اگرچہ لفظ "نارائن" بعض اوقات "وشنو" کے مترادف کے طور پر استعمال ہوتا ہے، لیکن دیوتاؤں یعنی وشنو، برہما اور شیو کو الوہیت کے نچلے مدارج پر فائز سمجھا گیا۔

نارائن ایک شخصی وجود و معبود کی حیثیت سے شفیق اور لائقِ محبت ہستی ہے اور ایسی ہمہ گیر صفات سے متصف ہے جو خوشہ چینانِ محبت کو اپنی طرف کھینچتی ہیں۔ وہ وحدہُ لا شریک، قادرِ مطلق اور عالمِ الغیب و الشہود ہے؛ کائنات کا خالق و پالنہار اور اسے فنا کرنے والا وہی ہے۔ وہ "کرونا مئے" (سراپا رحمت)، "دین بندھو" (بے کسوں کا یار)، "بھکت وتسل" (عقیدت مندوں کا دلبر) اور "پتت پاون" (گناہ گاروں کا مسیحا) جیسی اخلاقی خصوصیات کا مالک ہے اور عبادت گزاروں کا مرکزِ توجہ بناتی ہیں۔ اگرچہ یہ مسلک دیگر دیوتاؤں کے وجود کا منکر نہیں، لیکن اس کا پختہ دعویٰ ہے کہ صرف نارائن ہی لائقِ پرستش ہے اور دیگر تمام ہستیاں اس دائرے سے قطعاً خارج ہیں۔

#### کرشن
بھاگوت پران کے تتبع میں ایک شرن میں والہانہ عقیدت کا مرکز و محور کرشن ہیں، جو بذاتِ خود حقیقتِ مطلقہ ہیں۔ کائنات کی تمام دیگر قوتیں ان کے زیرِ نگیں ہیں۔ برہم، وشنو اور کرشن اصلاً ایک ہی جوہر کے مختلف اسما ہیں۔ اس دبستانِ فکر میں صرف کرشن ہی اوجِ کمال پر فائز معبود ہیں۔ شنکردیو کے کرشن درحقیقت وہی نارائن ہیں جو "پرم برہم" (روحِ برتر) ہیں، وہ محض وشنو کا ایک مظہر یا اوتار نہیں بلکہ خدا کی اپنی ذات ہیں۔ یہ مذہب نارائن (کرشن) کو اس بساطِ عالم کا "علت" (سبب) اور "معلول" (نتیجہ) دونوں گردانتا ہے، اور اس امر پر زور دیتا ہے کہ صرف نارائن ہی تنہا حقیقت ہے۔ فلسفیانہ زاویے سے وہ "پرم برہم" ہیں۔ حواس پر حکمرانی کے سبب جوگی انھیں "پرماتما" پکارتے ہیں اور جب وہ اس کارخانۂ قدرت سے اپنا تعلق جوڑتے ہیں تو "بھگونتا" کا لبادہ اوڑھ لیتے ہیں۔ نیز دوسرے فلسفوں میں جو صفات غیر شخصی خدا کے لیے مخصوص تھیں، یہاں انھیں نئی اور لطیف تعبیرات کے ساتھ نارائن سے منسوب کر دیا گیا۔

### "جیو" اور تصورِ نجات
وہ خودی جو قالبِ بشری میں مقید ہے، اسے "جیو" یا "جیو آتما" کہا جاتا ہے اور یہ نارائن ہی کا عکس ہے۔ یہ "خودی" مایا کے دبیز پردوں میں ملفوف ہے اور اسی سبب سے مصائب کی اسیر ہے، جب انا (اہنکار) کی نفی ہو جاتی ہے تو "جیو" خود کو برہم کے روپ میں پانے لگتا ہے۔ "جیو" کو "مکتی" (نجات) کی دولت اس وقت نصیب ہوتی ہے جب وہ اپنی اصل فطرت پر لوٹ آتا ہے (یعنی جہالت و مایا کا پردہ چاک ہو جاتا ہے)۔ اگرچہ دیگر ویشنو دبستان فکر (رامانج، نمبارک، ولبھ، چیتنیہ) محض "ودیہا مکتی" (موت کے بعد کی نجات) کے قائل ہیں، لیکن ایک شرن کے اساتذہ نے اس کے پہلو بہ پہلو "جیون مکتی" (حیاتِ دنیوی میں نجات) کا نظریہ بھی پیش کیا۔ "ودیہا مکتی" کی پانچ اقسام میں سے، ایک شرن "سا یوجیہ" کی صورت کو مسترد کرتا ہے، کیونکہ خدا میں کلی طور پر ضم ہو جانا "جیو" کو اس مٹھاس، لذت اور سرور سے محروم کر دیتا ہے جو "بھکتی" کا خاصہ ہے۔ اس طرح "بھکتی" نجات کے حصول کا محض ایک وسیلہ نہیں بلکہ بذاتِ خود منزل اور مقصد ہے اور ایک شرن کے لٹریچر میں اس پر غیر معمولی زور دیا گیا ہے۔ مادھو دیو اپنی "نام گھوشا" کا آغاز ہی ان عشاق کی خدمت میں خراجِ تحسین سے کرتے ہیں جو نجات کے مقابلے میں "عقیدت و بندگی" کو سینے سے لگائے رکھتے ہیں۔

### کرشن اور نارائن کا اتصال
نارائن کی تجلی اکثر "اوتاروں" کی صورت میں نمودار ہوتی ہے اور ان میں کرشن کو سب سے کامل مظہر تسلیم کیا جاتا ہے جو کوئی جزوی ظہور نہیں بلکہ خود نارائن کی مکمل ہستی ہے۔ نارائن کی پرستش عموماً کرشن ہی کے روپ میں کی جاتی ہے۔ کرشن کی یہ تصویر کشی بھاگوت پران کے اس تصور پر استوار ہے کہ وہ اپنے جاں نثاروں کے ساتھ "ویکنٹھ" میں جلوہ افروز ہیں۔ چنانچہ یہ لائق عبادت شکل کرشن سے منسوب دیگر فرقوں (چیتنیہ کے رادھا کرشن، ولبھ آچاریہ کے گوپی کرشن، نام دیو کے رکمنی کرشن اور رامانند کے سیتا رام) سے بالکل منفرد اور ممتاز ہے۔ شنکردیو اور مادھو دیو کے افکار میں عقیدت کا یہ رنگ "داسیہ" (نیاز مندانہ غلامی) اور "بالیہ بھاؤ" (طفلانہ معصومیت و عقیدت) کے سانچے میں ڈھلا ہوا ہے۔ "مدُھرا بھاؤ" (عاشقانہ وارفتگی)، جو دیگر مسالک میں جزو اعظم خیال کی جاتی ہے، یہاں سرے سے مفقود ہے۔

## اصول اربعہ
چار وستو یا چار اصول جو اس مذہبی نظام کی اساس سمجھے جاتے ہیں، درج ذیل ہیں:

# نام: خدا کے اسما کا ورد کرنا اور اس کی صفات کے گیت گانا۔ عمومی طور پر اس میں چار نام سب سے زیادہ اہمیت کے حامل ہیں: رام، کرشن، نارائن، ہری۔
# دیو: صرف ایک ہی معبود یعنی کرشن کی عبادت و پرستش کرنا۔
# گرو: مرشدِ کامل یا روحانی پیشوا کے لیے دل میں حد درجہ عقیدت و احترام رکھنا۔
# بھکت: عقیدت مندوں (بھکتوں) کی سنگت، باہمی رفاقت یا ان کا اجتماع۔

شنکردیو نے پہلے، دوسرے اور چوتھے اصول کی تعریف و تعیین کی تھی، جب کہ تیسرا اصول یعنی "گرو" کی مرکزیت مادھو دیو نے بیلاگوری کے مقام پر اس وقت متعارف کرائی جب انھوں نے شنکردیو کو اپنے اور اپنے عقیدے کے تمام پیروکاروں کے لیے مرشدِ برحق تسلیم کیا۔ ان چاروں اصولوں کی حقیقت سے بیعت (خورون لوا) کے وقت پردہ اٹھایا جاتا ہے اور ان کے باطنی معانی کی وضاحت کی جاتی ہے۔

## کتب اربعہ
اس دبستانِ فکر میں سب سے زیادہ اہمیت کی حامل مذہبی کتاب شنکردیو کی بھاگوت ہے، بالخصوص اس کی دسویں کتاب ("دکشما") کو کلیدی مقام دیا گیا ہے۔ یہ شاہکار پندرھویں اور سولھویں صدی عیسوی میں اصل سنسکرت بھاگوت پران سے استفادہ کر کے آسامی زبان میں تحریر کیا گیا۔ اگرچہ اس عظیم علمی خدمت کی انجام دہی میں دس مختلف اشخاص نے حصہ لیا، لیکن اس کا سہرا بنیادی طور پر شری منت شنکردیو کے سر ہے، جنوں نے اس متن کے دس کے قریب ابواب (مکمل و جزوی) کو اپنی فصاحت آمیز آسامی زبان کے قالب میں ڈھالا۔

اس مذہب میں تین دیگر تصانیف کو بھی خاص عقیدت اور بلند مقام حاصل ہے: اول کیرتن گھوشا جو شنکردیو کے قلم سے ہے؛ دوم نام گھوشا اور سوم "رتناولی" یہ دونوں مادھو دیو کی فکرِ رسا کا نتیجہ ہیں۔

## فرقے
تصغیر|بائیں|500px|کینٹلی (1984ء، صفحہ 170) کے مطابق '''ایک شرن دھرم''' کی مختلف شاخیں۔ یاد رہے کہ دامودر دیو اور ہری دیو کے پیروکار اس بات سے انکار کرتے ہیں کہ انھوں نے شنکردیو سے بیعت کی تھی۔

شری منت شنکردیو کی وفات کے کچھ ہی عرصہ بعد یہ مذہب چار "سنگھٹیوں" (ذیلی فرقوں) میں منقسم ہو گیا۔ شنکردیو نے اپنی زندگی میں قیادت کی ذمہ داری مادھو دیو کے سپرد کی تھی، لیکن دامودر دیو اور ہری دیو کے پیروکاروں نے مادھو دیو کی سیادت کو تسلیم نہیں کیا اور اپنا ایک الگ گروہ تشکیل دے دیا جو "برہما سنگھٹی" کہلاتا ہے۔ مادھو دیو نے اپنی وفات کے وقت کسی کو جانشین نامزد نہیں کیا تھا، چنانچہ ان کے بعد تین مختلف رہنماؤں بھوانی پوریا گوپال اتا ("کال سنگھٹی")، شنکردیو کے پوتے پروشوتم ٹھاکر اتا ("پروش سنگھٹی") اور متھورا داس برہا گوپال اتا ("نیکا سنگھتی") نے اپنے جدا جدا مسالک قائم کر لیے۔ ان گروہوں کا بنیادی اختلاف "چار وستو" (چار بنیادی اصولوں) پر ہے، بعض کسی اصول پر کم اور بعض کسی اصول پر زیادہ زور دیتے ہیں۔

### برہما سنگھٹی
برہما سنگھٹی کا ظہور اس وقت ہوا جب دامودر دیو اور ہری دیو نے شنکردیو کے جانشین مادھو دیو کی قیادت سے علاحدگی اختیار کی۔ وقت گزرنے کے ساتھ اس سنگھٹی نے برہمنی قدامت پسندی کے کچھ اجزا کو دوبارہ اپنا لیا۔ وہ ویدک رسومات جن کی دیگر سنگھٹیوں میں ممانعت ہے، یہاں جائز قرار دی گئیں۔ برہمنوں کے لیے بھی یہ فرقہ پرکشش ثابت ہوا اور روایتی طور پر اس گروہ کے بیشتر ستروں (خانقاہوں) کے سربراہ (سترادھیکار) برہمن ہی رہے ہیں۔ "چار وستو" میں سے اس گروہ میں "دیو" (خدا) پر زیادہ زور دیا جاتا ہے اور دیوتا (وشنو اور ان کے اہم اوتاروں، کرشن اور رام) کے مجسموں کی پوجا کی اجازت ہے۔ گروؤں میں دامودر دیو کو سب سے اعلیٰ مقام حاصل ہے اور بعد میں ان کے پیروکار انھی کی نسبت سے "دامودریہ" کہلائے۔

### پرش سنگھٹی
پرش سنگھٹی کی بنیاد مادھو دیو کی وفات کے بعد شنکردیو کے پوتوں — پروشوتم ٹھاکر اور چتربھج ٹھاکر — نے رکھی۔ اس فرقے میں تمام تر زور "نام" (ذکرِ الٰہی) پر دیا جاتا ہے۔ گروؤں کے مراتب میں شنکردیو کو ایک منفرد اور اعلیٰ مقام حاصل ہے۔ یہاں برہمنی رسومات اور مورتی پوجا کی کسی حد تک گنجائش موجود ہے۔

### نیکا سنگھٹی
اس سنگھٹی کا آغاز بدلا پدما آتا، متھرا داس اور کیشوا آتا نے کیا۔ ان کا بنیادی فلسفہ "ست سنگ" (صالحین کی صحبت) پر مبنی ہے۔ اسے "نیکا" (پاک و صاف) اس لیے کہا جاتا ہے کیونکہ اس نے مذہبی معاملات اور عام طرزِ زندگی میں طہارت اور صفائی کے وہ سخت اصول وضع کیے جو مادھو دیو نے طے کیے تھے۔ یہاں بت پرستی کی سختی سے ممانعت ہے اور مادھو دیو کو خصوصی اہمیت دی جاتی ہے۔

### کال سنگھٹی
گوپال آتا (بھوانی پور کے گوپال دیو) کی قائم کردہ اس سنگھٹی کا نام ان کے مرکز "کلجر" کے نام پر رکھا گیا، جس کا محور "گرو" کی ذات ہے۔ اس فرقے میں "سترادھیکار" کو "دیو" (خدا) کا مجسم روپ تصور کیا جاتا ہے اور عقیدت مندوں کو ان کے سوا کسی اور کے سامنے سرِ نیاز خم کرنے کی اجازت نہیں ہوتی۔ یہ فرقہ قبائلی اور سماجی طور پر پسماندہ طبقات کو "مہا پُرُشیا" حلقے میں شامل کرنے میں بہت کامیاب رہا، جس کی وجہ سے اس کے پیروکاروں کی تعداد تمام سنگھٹیوں میں سب سے زیادہ ہے۔ یہاں کا "دیہنگ ستر" شاہی سرپرستی میں رہا، جب کہ سب سے بڑے "موامریا ستر" نے ایک آزاد راستہ اختیار کیا اور اسی مسلک کے پیروکار شاہانِ اہوم کے خلاف موامریا بغاوت کی روح رواں تھے۔

## مزید دیکھیے
* شنکردیو کا بھاگوت
* بور گیت
* کیرتن گھوشا
* مادھو دیو
* نام گھر
* شنکردیو
* ستر (ایک شرن دھرم)

## حوالہ جات

## مزید پڑھیے

* 
* 
* 
* 
* 
* 

زمرہ:سنت مت
زمرہ:آسام میں مذہب
زمرہ:ہندوستان میں سولہویں صدی کی تاسیسات